ബാങ്കുകള്ക്ക് ഇത് പിരിവു കാലം പത്തനംതിട്ട: അര്ധവാര്ഷിക കണക്കെടുപ്പിന്റെ മറവില് ദേശസാത്കൃത ബാങ്കുകളടക്കം വ്യാപാരികളെയും ചെറുകിട വ്യവസായികളെയും മറ്റ് ഇടപാടുകാരെയും മാനസികമായി പീഡിപ്പിക്കുന്നതായി വ്യാപക പരാതി. സ്വകാര്യ പണമിടപാട് സ്ഥാപനങ്ങളെ വെല്ലുന്ന തരത്തി ലുള്ള സമീപനമാണ് ബാങ്കുകള് പൊതുവെ സ്വീകരിച്ചുവരുന്നത്. ഓഗസ്റ്റ്, സെപ്റ്റംബര് മാസങ്ങളില് ബാങ്കുകളില് കുടിശിക ഒഴിവാക്കണമെന്ന നയത്തിന്റെ ഭാഗമായി മാനേജര്മാരും ചുമതലക്കാരും കുടിശികക്കാരെ നിരന്തരമായി ഫോണില് വിളിച്ച് സമ്മര്ദ്ദത്തിലാഴ്ത്തുകയും നോട്ടീസ് അയക്കുമെന്ന് ഭീഷണിപ്പെടുത്തുകയും ചെയ്യുകയാണ്. സമ്ബൂര്ണ ലോക്ഡൗണ് പ്രഖ്യാപിച്ചിരുന്ന മൂന്ന് മാസങ്ങളില് വരുത്തിയ കുടിശികയ്ക്കാണ് ബാങ്ക് അധികൃതര് ഇത്തരത്തില് പ്രതികാര മനോഭാവത്തോടെ പെരുമാറുന്നതെന്നും ആക്ഷേപമുണ്ട്. വ്യാപാര, വ്യവസായ സ്ഥാപനങ്ങള് അടഞ്ഞുകിടന്ന കാലയളവില് പണം അടയ്ക്കാന് യാതൊരു നിര്വാഹവുമില്ലാത്തതിനാല് സാവകാശം തേടിയിരുന്നു. കഴിഞ്ഞ മൂന്ന് മാസങ്ങളിലായി നിരവധി വ്യാപാരികളും ചെറുകിട വ്യവസായികളുമാണ് കച്ചവടം നഷ്ടത്തിലായി ജീവനൊടുക്കിയത്. കോവിഡ് മഹാമാരി രൂക്ഷമായ കഴിഞ്ഞ വര്ഷവും ബാങ്കുകള് ഉപഭോക്താക്കളോട് മനഃസാക്ഷിയില്ലാത്ത സമീപനമാണ് സ്വീകരിച്ചത്. ബാങ്കിംഗ്തല സമിതികളില് ഇതിനെതിരെ ശക്തമായ നടപടികള് സ്വീകരിക്കേണ്ട സര്ക്കാര് വൃത്തങ്ങളും വ്യവസായ വകുപ്പ് ഉദ്യോഗസ്ഥരും അനങ്ങാപ്പാറ നയം സ്വീകരിക്കുന്നത് ബാങ്ക് അധികാരികള്ക്ക് ഉപഭോക്തൃവിരുദ്ധ നിലപാട് സ്വീകരിക്കാന് പ്രചോദനമാകുകയാണ്. ചില ബാങ്കുകള് ആകട്ടെ ഈ വര്ഷം പ്രഖ്യാപിച്ച മൊറട്ടോറിയം സംബന്ധിച്ച വിവരങ്ങള്പോലും ഉപഭോക്താക്കളില് നിന്ന് മറച്ചുവയ്ക്കുകയും അതന്വേഷിച്ച് എത്തിയവര്ക്ക് നിഷേധിച്ചതായും പരാതിയുണ്ട്. രണ്ട് ദേശസാത്കൃത ബാങ്കുകള് ബാങ്ക് ജീവനക്കാര്ക്ക് പുറമെ സ്വകാര്യ ഏജന്സികളും വായ്പാ കുടിശിക നിവാരണത്തിന് രംഗത്തിറങ്ങിയതോടെ ഉപഭോക്താക്കളുടെ മാനസിക പിരിമുറുക്കം ഉയരുകയാണ്. ഇതിനിടെ സഹകരണ ബാങ്കുകളില് നല്ലൊരു പങ്കും നിലനില്പ് ഭീഷണിയിലായതിനാല് അവയില് നിന്നുള്ള സഹായവും പ്രതീക്ഷിക്കാനാകാത്ത സ്ഥിതിയുണ്ട്. പ്രാഥമിക സഹകരണ ബാങ്കുകളെ പ്രതിസന്ധിയില് കൈപിടിച്ചു നിര്ത്തിയിരുന്ന ജില്ലാ സഹകരണ ബാങ്കുകള് ഇല്ലാതായതും പ്രതിസന്ധിയുടെ ആഴം വര്ധിപ്പിച്ചിരിക്കുകയാണ്.